PMIndiaData/PMIndiaSum huggingface dataset:
ஹெல்த்கிரி விருதுகள் 21, பெற்ற வெற்றியாளர்களுக்கு பிரதமர் வாழ்த்து

ஹெல்த்கிரி விருதுகள் 21, பெற்ற வெற்றியாளர்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். இது குறித்து சுட்டுரையில், பிரதமர் விடுத்துள்ள செய்தியில் கூறியிருப்பதாவது: ‘‘ஹெல்த்கிரி விருதுகள் பெற்ற வெற்றியாளர்களை வாழ்த்துகிறேன். தூய்மை பணியாகட்டும் அல்லது சுகாதாரமாக இருக்கட்டும், ஒவ்வொரு ஆண்டும் அக்டோபர் 2ம் தேதி அன்று, அடிமட்ட அளவில் மாற்றங்களை ஏற்படுத்துபவர்களை கவுரவிக்கும் செயலுக்காக இந்தியா டுடே குழுமத்தை பாராட்டுகிறேன்’’ என்று கூறியுள்ளார்.
இந்திய மருத்துவ முறைக்கான தேசிய ஆணைய மசோதா 2019-ல் அதிகாரப்பூர்வ திருத்தங்களுக்கான யோசனைகளுக்கு அமைச்சரவை ஒப்புதல் வழங்கியுள்ளது

மாநிலங்களவையில் நிலுவையில் உள்ள இந்திய மருத்துவ முறைக்கான தேசிய ஆணைய (என்சிஐஎம்) மசோதா 2019-ல் அதிகாரப்பூர்வ திருத்தங்களுக்கான யோசனைகளுக்குப் பிரதமர் திரு. நரேந்திர மோடி தலைமையில் நடைபெற்ற அமைச்சரவை ஒப்புதல் வழங்கியுள்ளது. இந்திய மருத்துவ முறை கல்வியில் தேவைப்படும் சீர்திருத்தங்களை இந்த உத்தேச மசோதா உறுதிசெய்யும். பொதுமக்களின் நலன்களைப் பாதுகாக்க வெளிப்படைத் தன்மையையும், பதில் சொல்லும் கடமையையும் கொண்டதாக உத்தேச ஆணையம் இருக்கும். நாட்டின் அனைத்துப் பகுதிகளிலும் குறைந்த செலவில் சுகாதார சேவைகளை இந்த ஆணையம் மேம்படுத்தும். கல்வித்தரங்கள், வளர்ச்சி, மதிப்பீடு தொடர்பான செயல்களை இந்த ஆணையம் முறைப்படுத்துவதோடு, இந்திய மருத்துவ முறைக்கான கல்வி நிறுவனங்களின் அங்கீகாரத்தையும் முறைப்படுத்தும். தரமான மருத்துவர்களைப் போதிய அளவு உருவாக்குவதையும், இந்திய மருத்துவ முறையிலான மருத்துவ சேவைகளில் உயர்தரமான நெறிமுறைகள் அமலாக்கப்படுவதையும் உறுதிசெய்து மேம்படுத்துவது என்சிஐஎம் அமைக்கப்படுவதன் நோக்கமாகும்.
பத்தான்கோட் தாக்குதலுக்கு பிரதமர் கண்டனம்.   “இந்தியாவுக்கு எதிரான எதிரிகளின் தீய திட்டம் ஒரு போதும் வெற்றிபெறாது”.

பத்தான்கோட் தாக்குதலுக்கு தனது கடுமையான கண்டனத்தை தெரிவித்த பிரதமர் திரு நரேந்திர மோடி அவர்கள், இந்தியா வெற்றி பெறுவதை விரும்பாத மனிதகுலத்தின் எதிரிகள், இந்திய ஆயுதப் படைகளின் மீது தாக்குதல் தொடுத்துள்ளார்கள் என்றார். எதிரிகளின் திட்டத்தை முறியடித்த ராணுவப் படைகளுக்கு வாழ்த்துக்களை தெரிவித்த பிரதமர், அந்த தாக்குதலின்போது உயிரிழந்த வீரர்களுக்கு அஞ்சலி செலுத்தினார். ராணுவ வீரர்கள் மற்றும் பாதுகாப்புப் படைகள் குறித்து பெருமிதம் கொள்வதாக பிரதமர் தெரிவித்தார். இந்த எதிரிகளுக்கு எதிராக தேசம் ஒன்றுபட்டு நிற்பதாக தெரிவித்த பிரதமர், அவர்களின் திட்டங்கள் ஒருபோதும் வெற்றி பெறாது என்று தெரிவித்தார். மைசூரின், மகாராஜா கல்லூரி வளாகத்தில் நடைபெற்ற, தவத்திரு ஜகத்குரு டாக்டர் ஸ்ரீ சிவராத்ரி ராஜேந்திர மகாஸ்வாமிகளின் நூற்றாண்டு விழாக் கொண்டாட்டங்களை தொடங்கி வைத்து, பிரதமர் உரையாற்றினார். முன்னதாக, பிரதமர் திரு நரேந்திர மோடி அவர்கள் மைசூர் வந்தடைந்தார். மைசூர் விமான நிலையத்தில் பிரதமரை, மாநில ஆளுனர் திரு வாஜுபாய் வாலா, கர்நாடக முதல்வர் திரு சித்தாராமையா ஆகியோர் வரவேற்றனர். அவதூத தத்தா பீடத்துக்கு வருகை தந்த பிரதமர், தவத்திரு ஸ்ரீ கணபதி சச்சிதானந்த ஸ்வாமிகள் அவர்களை சந்தித்தார். தத்தா கோவிலுக்கு வருகை தந்த பிரதமர் கவுரவிக்கப்பட்டார். அந்த கூட்டத்தில் உரையாற்றிய பிரதமர், இந்தியாவின் நலனுக்காக, துறவிகளும், மகான்களும் ஆற்றும் பணிகளுக்கு உரிய அங்கீகாரம் கிடைப்பதில்லை என்று தெரிவித்தார். அவதூத தத்தா பீடம் செய்து வரும் நற்பணிகளை பிரதமர் பாராட்டினார். விழாவில் கர்நாடக மாநில ஆளுநர் திரு வாஜுபாய் வாலா அவர்கள் கலந்து கொண்டார். மைசூர், மகாராஜா கல்லூரி மைதானத்தில் நடைபெற்ற தவத்திரு ஜகத்குரு டாக்டர் ஸ்ரீ சிவராத்ரி ராஜேந்திர மகாஸ்வாமிகளின் பிறந்தநாள் நூற்றாண்டு கொண்டாட்டங்களை பிரதமர் தொடங்கி வைத்தார். இந்நிகழ்ச்சியை குறிக்கும் விதமாக அறிவுசார் மையம் கட்டுவதற்கான அடிக்கல்லை பிரதமர் நாட்டினார். அந்த கூட்டத்தில் உரையாற்றிய பிரதமர், பசவேஷ்வர மகான், பல நூற்றாண்டுகளுக்கு முன்னதாகவே சமூக மாற்றத்திற்கான பாதையை அடையாளம் காட்டினார் என்று பிரதமர் குறிப்பிட்டார். லண்டன் மாநகரில், மகான் பசவேஷ்வராவின் சிலை ஒன்றை திறந்து வைக்கும் பேறினை பெற்றதாக பிரதமர் குறிப்பிட்டார். சமூக தீமைகளை எதிர்த்துப் போராடுவதற்காக, ஒவ்வொரு காலகட்டத்திலும், இந்திய சமுதாயத்தில் மகான்கள் தோன்றிக் கொண்டே இருந்தனர் என்ற காரணத்தினாலேயே, இந்தியா ஒரு பிரத்யேகமான நாடு என்றார் பிரதமர். 18 மற்றும் 19ம் நூற்றாண்டில் தோன்றிய சமூக மாற்றத்துக்கான இயக்கங்களே, 20ம் நூற்றாண்டில், சுதந்திர போராட்ட இயக்கத்துக்கான அடித்தளமாக இருந்தன என்றார் பிரதமர். 21ம் நூற்றாண்டு அறிவின் நூற்றாண்டு என்றும், அறிவு மற்றும் புதிய கண்டுபிடிப்புகள் மீது கவனம் செலுத்தும் இந்தியா இந்த நூற்றாண்டில் உலகத்துக்கே வழிகாட்டியாக இருக்கும் என்றார். அறிவுசார் மையத்தை தொடங்கி வைத்ததற்காக, ஜகத்குரு டாக்டர் ஸ்ரீ சிவராத்ரி ராஜேந்திர மகாஸ்வாமிகளுக்கு பிரதமர் பாராட்டு தெரிவித்தார். சமீபத்தில பாரீசில் நடந்து முடிந்த காப் 21 மாநாட்டில், இந்தியா, “புதிய கண்டுபிடிப்புகள்” மற்றும் “சர்வதேச சூரிய ஒளிக் கூட்டணி” ஆகியவற்றை உருவாக்குவதில் முன்னோடியாக திகழ்ந்தது என்று பிரதமர் குறிப்பிட்டார். கர்நாடக மாநில ஆளுனர் திரு வாஜுபாய் வாலா, கர்நாடக மாநில முதல்வர் திரு சித்தாராமைய்யா, மத்திய அமைச்சர்கள் திரு அனந்த குமார் மற்றும் திரு டி.வி. சதானந்த கவுடா ஆகியோர் விழாவில் கலந்து கொண்டனர்.
பிரிட்டிஷ் பிரதமருடான கூட்டு செய்தியாளர் சந்திப்பில் பிரதமர் திரு நரேந்திர மோடி ஆற்றிய உரையின் முக்கிய அம்சங்கள்

மேதகு பிரதமர் போரிஸ் ஜான்சன் அவர்களே, சிறப்புமிக்க பிரதிநிதிகளே, ஊடக நண்பர்களே வணக்கம்! முதலில் இந்தியாவுக்கு வருகை தந்திருக்கும் பிரதமர் போரிஸ் ஜான்சன் மற்றும் அவரது குழுவினரை நான் அன்புடன் வரவேற்கிறேன். பிரதமர் என்ற முறையில் இது அவரது முதலாவது பயணமாக இருக்கலாம். ஆனால், இந்தியாவின் பழைய நண்பர் என்ற முறையில் அவர் இந்தியாவைப்பற்றி நன்கு அறிந்தவராவார். பல ஆண்டுகளாக, பிரதமர் ஜான்சன், இந்தியாவுக்கும், பிரிட்டனுக்கும் இடையிலான உறவுகளை வலுப்படுத்துவதில் மிக முக்கிய பங்கை ஆற்றியுள்ளார். விடுதலையின் அமிர்த காலத்தை நாம் கொண்டாடும் வேளையில், பிரதமர் போரிஸ் ஜான்சனின் இந்தியப் பயணம் வரலாற்று முக்கியத்துவத்தைக்கொண்டுள்ளது. நண்பர்களே, கடந்த ஆண்டு இரு நாடுகளுக்கும் இடையே விரிவான மூலோபாய கூட்டாண்மையை நாம் ஏற்படுத்தினோம். நமது உறவுக்கு ஒரு திசையைக்காட்டும் வகையில் 2030 வழிகாட்டுதல் இலக்கை நாம் வகுத்துள்ளோம். நமது பேச்சுவார்த்தையில், வருங்காலத்துக்கான இலக்குகளையும் வகுத்துள்ளோம். கடந்த சில ஆண்டுகளில், ஐக்கிய அரபு அமீரகம் மற்றும் ஆஸ்திரேலியாவுடன் தடையற்ற வர்த்தக ஒப்பந்தத்தை இந்தியா ஏற்படுத்தியுள்ளது. அதேவேகம் மற்றும் அர்ப்பணிப்புடன் இங்கிலாந்துடனும் ஒப்பந்தம் மேற்கொள்ள விரும்புகிறோம். இந்தப் பேச்சுவார்த்தையில் நல்ல முன்னேற்றம் ஏற்பட்டுள்ளது. இதை இந்த ஆண்டு இறுதிக்குள் முடிக்க இருதரப்பும் ஒப்புக்கொண்டுள்ளது. இதைப்போல பாதுகாப்புத் துறையிலும் ஒத்துழைப்பை அதிகரிக்க ஒப்புக்கொண்டுள்ளோம். இந்தத் துறையில் உற்பத்தி, தொழில்நுட்பம், வடிவமைப்பு மற்றும் மேம்பாடு ஆகியவற்றில் தற்சார்பு இந்தியாவுக்கான திட்டத்தில் பிரிட்டனின் ஆதரவை வரவேற்கிறோம். பிரிட்டனில் வசிக்கும் 16 லட்சம் இந்திய வம்சாவளியினர் பொருளாதாரத்தின் ஒவ்வொரு பிரிவிலும் தங்களது ஆக்கபூர்வமான பங்களிப்பை வழங்கி வருகின்றனர். அவர்களது சாதனைகளைக் கண்டு நாம் பெருமிதம் கொள்கிறோம். நமது இணைப்பு பாலத்தை மேலும் வலுப்படுத்த நாம் விரும்புகிறோம். இதில் பிரதமர் ஜான்சன் தனிப்பட்ட முறையில் பங்களித்துள்ளார். இதற்காக அவரை நான் வாழ்த்துகிறேன். நண்பர்களே, கிளாஸ்கோ சிஓபி-26 உச்சிமாநாட்டில் எடுத்துக்கொள்ளப்பட்ட உறுதிமொழிகளை நிறைவேற்ற வேண்டும் என்பதில் நாம் உறுதியாக உள்ளோம். இன்று பருவநிலை மற்றும் எரிசக்தி ஒத்துழைப்பை மேலும் வலுப்படுத்த நாம் இசைந்துள்ளோம். உக்ரைனில் உடனடியாக போர்நிறுத்தம் செய்ய வேண்டும் என்றும், பேச்சுவார்த்தை மூலம் பிரச்சினைகளுக்கு தீர்வு காண முன்வரவேண்டும் என்றும் நாங்கள் வலியுறுத்தியுள்ளோம். ஆப்கானிஸ்தான் குறித்தும் நாம் பேச்சு நடத்தியுள்ளோம். அங்கு அமைதி, நிலைத்தன்மையை வலியுறுத்துவதுடன், மற்ற நாடுகளில் பயங்கரவாதத்தைப் பரப்ப ஆப்கானிஸ்தானை பயன்படுத்தாமல் இருக்க வேண்டும் என்றும் வலியுறுத்தியுள்ளோம். மீண்டும் ஒரு முறை உங்களை வரவேற்பதில் பெருமகிழ்ச்சி அடைகிறேன். மிக்க நன்றி! —-
75 மாவட்டங்களில் 75 டிஜிட்டல் வங்கி அலகுகளை 16-ந் தேதி பிரதமர் நாட்டுக்கு அர்ப்பணிக்கிறார்

அனைவரையும் உள்ளடக்கிய நிதி நடைமுறையை மேலும் வலுப்படுத்தும் மற்றொரு நடவடிக்கையாக பிரதமர் திரு நரேந்திர மோடி வரும் 16-ந் தேதி காலை 11.00 மணியளவில் 75 டிஜிட்டல் வங்கி அலகுகளை காணொலி மூலம் நாட்டுக்கு அர்ப்பணிக்கிறார். இந்த நிகழ்வில் அவர் உரையும் நிகழ்த்துகிறார். நாட்டின் 75-வது சுதந்திர தினத்தை குறிக்கும் வகையில் 75 மாவட்டங்களில் 75 டிஜிட்டல் வங்கி அலகுகள் ஏற்படுத்தப்படும் என 2022-23- மத்திய பட்ஜெட் உரையில், நிதியமைச்சர் அறிவித்திருந்தார். டிஜிட்டல் வங்கி சேவையின் பயன்கள் நாட்டில் உள்ள ஒவ்வொரு மூலை முடுக்கையும் சென்றடைவதை நோக்கமாக கொண்டு இந்த டிஜிட்டல் வங்கி அலகுகள் அமைக்கப்பட்டு வருகின்றன. இவை அனைத்து மாநிலங்கள் மற்றும் யூனியன் பிரதேசங்களிலும் அமைக்கப்படுகிறது. 11 பொதுத்துறை வங்கிகள், 12 தனியார் வங்கிகள், ஒரு சிறு நிதி வங்கி ஆகியவை இதில் பங்கேற்கின்றன. சேமிப்பு கணக்குகளை துவக்குவது, வங்கி கணக்கில் இருப்பை சரிபார்ப்பது, பாஸ்புக்கில் பதிவு செய்வது, நிதி மாற்றம், வைப்பு தொகை முதலீடு, கடன் விண்ணப்பங்கள், காசோலைகளுக்கு பணம் செலுத்துவதை நிறுத்தி வைப்பதற்கான அறிவுறுத்தல்கள், கிரெடிட் மற்றும் டெபிட் அட்டைகளுக்கு விண்ணப்பித்தல், வங்கி கணக்கு விவரத்தை காணுதல், வரி, கட்டணங்கள் செலுத்துதல், வாரிசுதாரர் நியமனம் போன்ற பல்வேறு டிஜிட்டல் வங்கி வசதிகளை மக்களுக்கு வழங்கும் நிலையங்களாக இந்த அலகுகள் செயல்படும். வங்கிகளின் திட்டங்கள் மற்றும் சேவைகளை ஆண்டு முழுவதும் குறைந்த செலவில் வசதியான அணுகுமுறையுடன் வாடிக்கையாளர்களுக்கு இவை வழங்கும். டிஜிட்டல் வங்கி அனுபவத்தை வாடிக்கையாளர்களுக்கு வழங்குவதுடன், டிஜிட்டல் நிதி அறிவை பரப்பி இணையவெளி பாதுகாப்பு குறித்த விழிப்புணர்வை வாடிக்கையாளர்களிடம் ஏற்படுத்தி பாதுகாக்கும். டிஜிட்டல் வங்கி அலகுகள் வழங்கும் சேவைகள் மற்றும் வர்த்தகத்தில் வாடிக்கையாளர்களுக்கு ஏற்படும் குறைபாடுகளுக்கு நிகழ் நேர உதவி வழங்க போதுமான டிஜிட்டல் ஏற்பாடுகளும் செய்யப்படும்.
நவராத்திரியின் போது மா குஷ்மாந்தா மற்றும் மா ஸ்கந்தமாதாவுக்கு பிரதமரின் பிரார்த்தனைகள்

நவராத்திரியின் போது பக்தர்களுக்கு மா குஷ்மாந்தா மற்றும் மா ஸ்கந்தமாதா ஆகியோரின் ஆசீர்வாதத்தை பிரதமர் திரு நரேந்திர மோடி நாடினார் மற்றும் தேவதைகளின் பிரார்த்தனையை (ஸ்துதி) பகிர்ந்துகொண்டார். ‘‘நவராத்திரியின் போது ஸ்கந்தமாதா வழிபடப்படுகிறார். மா ஸ்கந்தமாதா தனது பக்தர்களுக்கு அனைத்து கஷ்டங்களையும் சமாளிக்க வலிமை தர வேண்டும் என்று பிரார்த்திக்கிறேன்’’.
இந்தியா-ஆஸ்திரேலியா இடையே அலுவலர் பரிமாற்றத் திட்டத்திற்கான புரிந்துணர்வு ஒப்பந்தம் கையொப்பமிட அமைச்சரவை ஒப்புதல்

பொருளாதார விவகாரங்கள் துறை (இந்திய பொருளாதார சேவை பணிநிலை) மற்றும் ஆஸ்திரேலிய அரசின் கருவூலத்துறை இடையே மூன்று மாதங்களுக்கான அலுவலர் பரிமாற்றத்திற்கான புரிந்துணர்வு ஒப்பந்தம் கையொப்பமிட பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது. இந்தத் திட்டத்தின் கீழ் ஆஸ்திரேலிய கருவூலத்துறையில் இருந்து ஒரு அதிகாரி நிதி அமைச்சகத்தின் பொருளாதார விவகாரங்கள் துறைக்கும் பொருளாதார விவகாரங்கள் துறையின் இந்திய பொருளாதார சேவை மையத்தால் நியமிக்கப்படும் இந்தியப் பொருளாதார சேவை அதிகாரி (துணை செயலர்/இயக்குனர் மட்டத்தில் ஒருவர் ஆஸ்திரேலிய அரசின் ஆஸ்திரேலிய கருவூலத்துறையில் 15.01.2018 அல்லது அதற்குப் பின் தொடங்கி மூன்று மாதங்களுக்கு அனுப்பப்படுவார். இந்த இரு புரிந்துணர்வு ஒப்பந்தங்களும் மூன்று மாதங்கள் நிறைவடையும் போது காலாவதியாகும் என்பதுடன் நீட்டிக்கப்பட மாட்டாது. இரு தரப்பினரின் பரஸ்பர ஆலோசனை மற்றும் உடன்படிக்கைக்கு ஏற்ப அடுத்துவரும் ஆண்டுகளில் இந்த பரிமாற்றத் திட்டம் மீண்டும் மேற்கொள்ளப்படலாம். பெரும் தாக்கம்: இந்தியாவின் முக்கியமான இருதரப்பு பங்குதாரர்களில் ஒன்றாக ஆஸ்திரேலியா உள்ளது. இந்தத் திட்டம் இரு நாடுகளின் நடப்புப் பொருளாதாரக் கொள்கை விவகாரங்களின் புரிதலை ஆழப்படுத்துவதுடன் எதிர்காலத்தில் இணைப்பு மற்றும் ஈடுபாட்டுக்கான வாய்ப்புகளை ஆராயவும் உதவும். இந்த திட்டம் பரிமாறிக் கொள்ளப்படும் அதிகாரிகளுக்கு மதிப்புடன் கூடிய பிரத்யேக வளர்ச்சி வாய்ப்புகளையும், உலகளாவிய நிறந்த நடைமுறைகளைப் பற்றித் தெரிந்து கொள்ளும் வாய்ப்பையும் அளிக்கும்.
போலந்தில் ஐஎஸ்எஸ்எப் (சர்வதேச துப்பாக்கி சுடுதல் விளையாட்டு கூட்டமைப்பு) அதிபர் கோப்பைக்கான போட்டியில் பதக்கங்கள் வென்ற மனு பாகெர், ராகி சர்னோபத், சவுரப் சவுத்ரி மற்றும் அபிஷேக் வர்மா  ஆகியோருக்கு பிரதமர் வாழ்த்து

போலந்தில் நடைபெற்ற ஐஎஸ்எஸ்எப் தலைவர் கோப்பைக்கான போட்டியில் பதக்கங்கள் வென்ற மானு பாகெர், ராகி சர்னோபத், சவுரப் சவுத்ரி மற்றும் அபிஷேக் வர்மா ஆகியோருக்கு பிரதமர் திரு நரேந்திர மோடி வாழ்த்து தெரிவித்துள்ளார். இது குறித்து சுட்டுரையில் பிரதமர் விடுத்துள்ள தகவலில் கூறியிருப்பதாவது; போலந்தில் ஐஎஸ்எஸ்எப் தலைவர் கோப்பைக்கான துப்பாக்கி சுடும் போட்டியில் பதக்கங்கள் வென்ற ரியல்மானுபாகெர், சர்னோபத்ராஹி, எஸ்.சவுத்திரி மற்றும் அபிஷேக் ஆகியோருக்கு வாழ்த்துகள். அவர்களின் அற்புதமான செயல்பாடுகளால், இந்திய மக்கள் பெருமையடைகின்றனர். இந்த விளையாட்டு வீரர்களின் எதிர்கால முயற்சிகள் வெற்றி பெற மனமார்ந்த வாழ்த்துகள்.’’
மின்துறை அமைச்சகம் மற்றும் புதிய மற்றும் புதுப்பிக்கத்தக்க எரிசக்தி துறை அமைச்சகத்தின் நடவடிக்கைகள் தொடர்பாக பிரதமர் தலைமையில் நடந்த கூட்டத்தின் சுருக்கம்

மின்துறை அமைச்சகம் மற்றும் புதிய மற்றும் புதுப்பிக்கத்தக்க எரிசக்தி அமைச்சகங்களின் பணிகளை பிரதமர் திரு.நரேந்திர மோடி நேற்று மாலை ஆய்வு செய்தார். இந்தக் கூட்டத்தில் மின்துறையை பாதிக்கும் பிரச்னைகளைக் குறைக்க, மாற்றியமைக்கப்பட்ட கட்டண கொள்கை, மின்சார (திருத்தம்) மசோதா 2020 உள்ளிட்ட கொள்கை நடவடிக்கைகள் குறித்து விவாதிக்கப்பட்டன. மின்துறையின் நிதி நீட்டிப்புத்திறனை மேம்படுத்துவது, செயல் திறனை அதிகரிப்பது, வாடிக்கையாளர் திருப்தியை அதிகரிப்பதன் அவசியத்தை பிரதமர் வலியறுத்தினார். மாநிலங்கள் மற்றும் பல பகுதிகளில் மின்துறையில் உள்ள பிரச்னைகள், குறிப்பாக மின்விநியோகப் பிரிவில் உள்ள பிரச்னைகளை அவர் சுட்டிக் காட்டினார். எல்லா பிரச்னைகளுக்கு ஒரே தீர்வு காணாமல், ஒவ்வொரு மாநிலத்தின் செயல்பாட்டை மேம்படுத்த, அந்தந்த மாநிலம் தொடர்பான பிரச்னைகளுக்கு மின்துறை அமைச்சகம் தீர்வு காண வேண்டும் என அவர் கூறினார். டிஸ்காம் நிறுவனங்கள் தங்களது செயல்திறன் அலகுகளை, ஒரு குறிப்பிட்ட கால இடைவெளியில் வெளியிடுவதை மின்துறை அமைச்சகம் உறுதி செய்ய வேண்டும் என்றும், அப்போதுதான் டிஸ்காம் நிறுவனங்களின் கட்டணங்களை, மக்கள் பிறவற்றுடன் ஒப்பிட்டு அறிய முடியும் என்றும் பிரதமர் அறிவுறுத்தினார். மின்துறையில் பயன்படுத்தப்படும் சாதனங்கள் இந்தியாவில் தயாரித்தவையாக இருக்க வேண்டும் என அவர் மேலும் வலியுறுத்தினார். புதிய மற்றும் புதுப்பிக்கத்தக்க எரிசக்தி தொடர்பாக, பிரதமர் கூறுகையில், வேளாண் துறைக்கு உதவும் சூரிய மின்சக்தியை, குடிநீர் குழாய்கள் முதல் குளிர்பதன கிடங்குகள் வரை அனைத்திலும் முழுமையாகப் பயன்படுத்தும் வகையிலான ஒருங்கிணைந்த அணுகுமுறையின் அவசியத்தை பிரதமர் வலியுறுத்தினார். மேற்கூரையில் சூரிய மின்சக்தி தகடுகளைப் பொருத்துவது, ஒவ்வொரு மாநிலத்திலும் ஒரு நகரம் (தலைநகரோ அல்லது எந்த பிரபல சுற்றுலா தலமோ) முழு சூரிய மின்சக்தி நகரமாக இருக்க வேண்டும் எனவும் அவர் வலியுறுத்தினார். இந்தியாவில் உலோக வார்ப்பு, மின்னணு வேஃபர்கள், மின்கலம் மற்றும் பெட்டகம் ஆகியற்றை தயாரிப்பதற்கு சுற்றுச்சூழல் மண்டலத்தை மேம்படுத்துவது குறித்தும் வலியுறுத்தப்பட்டது. இது பிற பயன்களோடு வேலைவாய்ப்பை உருவாக்கவும் உதவும். லடாக்கில் கரிம சமநிலை உருவாக்கும் திட்டத்தை துரிதப்படுத்துவது பற்றி விருப்பம் தெரிவித்த பிரதமர், சூரிய மின்சக்தி மற்றும் காற்று மின்சக்தி மூலம் கடலோரப் பகுதிகளில் குடிநீர் சப்ளையை ஏற்படுத்த வேண்டும் எனவும் வலியுறுத்தினார்.
அகமதாபாத்தில் உள்ள ஜைடஸ் உயிரி தொழில்நுட்பப் பூங்காவிற்கு பிரதமர் நேரில் சென்றார்

பிரதமர் திரு நரேந்திர மோடி, உள்நாட்டிலேயே மரபணு சார்ந்து ஜைடஸ் கேடில்லா நிறுவனத்தால் தயாரிக்கப்படும் தடுப்பூசி குறித்து மேலும் தெரிந்துகொள்ள, அகமதாபாத்தில் உள்ள ஜைடஸ் உயிரி தொழில்நுட்பப் பூங்காவிற்கு நேரில் சென்றார். இதுகுறித்து தமது ட்விட்டர் செய்தியில், “ஜைடஸ் கேடில்லா நிறுவனத்தால் மரபணுவை மையமாகக்கொண்டு உள்நாட்டிலேயே தயாரிக்கப்படும் தடுப்பூசியை பற்றி மேலும் தெரிந்து கொள்வதற்காக அகமதாபாத்தில் உள்ள ஜைடஸ் உயிரி தொழில்நுட்பப் பூங்காவிற்கு நேரில் சென்றேன். இந்தப் பணியில் ஈடுபட்டு வரும் குழுவிற்கு எனது பாராட்டுக்கள். அவர்களின் இந்தப் பயணத்தில் அனைத்து உதவிகளையும் மேற்கொள்ள இந்திய அரசு முனைப்புடன் செயல்படுகிறது” என்று பிரதமர் குறிப்பிட்டுள்ளார். —–
வால்மீகி ஜெயந்தியை முன்னிட்டு நாட்டு மக்களுக்கு பிரதமர் வாழ்த்து

வால்மீகி ஜெயந்தியை முன்னிட்டு நாட்டு மக்களை பிரதமர் திரு, நரேந்திர மோடி வாழ்த்து தெரிவித்துள்ளார். “வால்மீகி ஜெயந்தியை முன்னிட்டு வாழ்த்துகள். மாபெரும் துறவியும், பெரும் இலக்கியவாதியுமான அவரது வளமான லட்சியங்கள் மற்றும் பணிகள் தலைமுறைகளுக்கு வழிகாட்டும் वाल्मीकि जयंती पर शुभकामनाएं। ” என்று பிரதமர் குறிப்பிட்டுள்ளார்.
திரு.அம்பரீஷ் மறைவுக்கு பிரதமர் இரங்கல்

திரு.அம்பரீஷ் மறைவுக்கு பிரதமர் திரு.நரேந்திரமோடி ஆழ்ந்த இரங்கல் தெரிவித்துள்ளார். திரு.அம்பரீஷ் நடிகர் என்ற முறையிலும், அரசியலில் அவர் ஆற்றிய அளப்பரிய பங்களிப்பு காரணமாகவும், எப்போதும் நினைவுகூறத்தக்கவர். அவர், கர்நாடக நலனுக்காக மத்தியிலும், மாநிலத்திலும் தீவிரமாக குரல் கொடுத்து வந்தவர் ஆவார். அவரது மறைவுச் செய்தியறிந்து மிகுந்த வேதனை அடைந்தேன். அவரை இழந்து வாடும் குடும்பத்தினருக்கும், ரசிகர்களுக்கும் எனது ஆழ்ந்த இரங்கலைத் தெரிவித்துக் கொள்கிறேன், என்று பிரதமர் தமது இரங்கல் செய்தியில் குறிப்பிட்டுள்ளார்.
குற்றவியல் விவகாரங்களுக்கான சட்டப்பூர்வ உதவி குறித்து இருதரப்பு ஒப்பந்தம் இந்தியா மற்றும் மாலத்தீவு நாடுகளுக்கு இடையே கையெழுத்தானது

குற்றவியல் விவகாரங்களுக்கான சட்டப்பூர்வ உதவி குறித்து இருதரப்பு ஒப்பந்தம் இந்தியா மற்றும் மாலத்தீவு நாடுகளுக்கு இடையே கையெழுத்தாவதற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்த ஒப்பந்தத்தின்படி குற்றவியல் நடவடிக்கைகள் குறித்து விசாரணை செய்யவும் பரஸ்பர சட்டப்பூர்வ உதவிகளை அளிப்பது குறித்தும் இரு நாடுகளும் ஒப்புக் கொண்டுள்ளன. நாடுகளுக்கு இடையே குற்றங்கள் நடக்கும் பட்சத்தில் அக்குற்றங்களில் தீவிரவாதத்துடன் தொடர்பு உள்ளதா என்பது பற்றி ஆராயப்படும். குற்றங்கள் குறித்து ஆராயவும் அவற்றை கண்டுபிடிக்கவும் பொருள்கள் மற்றும் ஆவணங்களை கைப்பற்றவும் தீவிரவாத நடவடிக்கைகளுக்கு நிதி வருவது குறித்து ஆராயவும் மாலத்தீவுடன் ஏற்பட்ட ஒப்பந்தத்தில் வழிவகை செய்யப்பட்டுள்ளது.
ராஜ்கோட்டில் மகாத்மா காந்தி அருங்காட்சியை பிரதமர் தொடங்கிவைத்தார்

ராஜ்கோட்டில் மகாத்மா காந்தி அருங்காட்சியகத்தை பிரதமர் திரு. நரேந்திர மோடி இன்று தொடங்கிவைத்தார். மகாத்மா காந்தியின் வாழ்நாளில் தொடக்க காலங்களில் முக்கிய பங்கு வகித்த ஆல்ஃபிரெட் உயர்நிலை பள்ளியில் இந்த அருங்காட்சி அமைக்கப்பட்டுள்ளது. காந்தீய கலாச்சாரம், விழுமங்கள் மற்றும் தத்துவங்கள் குறித்த விழிப்புணர்வை ஏற்படுத்த இந்த அருங்காட்சியகம் உதவியாக அமையும். 624 வீடுகள் அடங்கிய பொது வீட்டு வசதித் திட்டத்தை தொடங்கும் வகையில் பிரதமர் கல்வெட்டை திறந்துவைத்தார். பிரதமரின் முன்னிலையில் 240 பயனாளி குடும்பங்கள் மின்னணு கிரக பிரவேசம் செய்தனர். இந்த நிகழ்ச்சியில் பேசிய பிரதமர், மகாத்மா காந்தி பற்றி தெரிந்து கொள்ள நிறைய இருக்கிறது என்று கூறினார். நமது தேசத்தந்தையுடன் மிகவும் நெருக்கம் கொண்ட நிலமாக உள்ளதால் குஜராத் மிகவும் பாக்கியம் செயதுள்ளது என்றார். சுற்றுச்சூழல் குறித்து மிகவும் கவலை கொண்டவர் நமது தேசத்தந்தை என்பதை சுட்டிக்காட்டிய பிரதமர் காந்தியடிகளின் ஊக்கத்தை கொண்டு நாம் சுத்தமான மற்றும் பசுமையான எதிர்காலத்தை உருவாக்க பாடுபட வேண்டும் என்று கேட்டுக் கொண்டார். வரிசையில் கடைசியில் உள்ள மனிதர்கள், ஏழைமக்கள் மற்றும் சமுதாயத்தில் பின் தங்கிய மக்களையே என்றும் நினைத்தவர் நமது தேசத்தந்தை என்று பிரதமர் நினைவுறுத்தினார். இந்த கொள்கையினால் ஈர்க்கப்பட்டுதான் நாங்கள் ஏழைகளுக்கு சேவைபுரிகிறோம் என்றார் பிரதமர். எங்களது திட்டங்கள் மூலம் அவர்களின் வாழ்க்கையை மாற்ற முயல்கிறோம், அவர்களுக்கு சொந்தமாக வீடு கட்டித் தர நினைக்கிறோம், என்று பிரதமர் கூறினார். சுதந்திரம் அடைந்து 72 ஆண்டுகள் ஆனா பிறகும் தூய்மையான இந்தியா எனும் தேசத்தந்தையின் கனவு நிறைவேறாமல் இருக்கிறது என்பதை சுட்டிக்காட்டிய பிரதமர் நாம் அனைவரும் ஒன்றிணைந்த இந்த கனவை நினைவாக்குவோம் என்று பொதுமக்களிடம் கேட்டுக்கொண்டார். கடந்த நான்கு ஆண்டுகளில் தூய்மை இந்தியா இயக்கத்தில் நாம் குறிப்பிடத்தக்க மாற்றத்தை செய்துள்ளோம், ஆனால் இன்னும் செய்யவேண்டும் என்று பிரதமர் கூறினார். நிகழ்ச்சிக்கு பின் மகாத்மா காந்தி அருங்காட்சியகத்தை பிரதமர் பார்வையிட்டார்.
ஜி-20 உச்சி மாநாட்டின்போது பிரதமர் மோடியின் இருதரப்பு சந்திப்பு – 16 நவம்பர், 2015

துருக்கி நாட்டின் அன்டல்யா நகரத்தில் நடந்துவரும் ஜி-20 உச்சி மாநாட்டின் போது பிரதமர் திரு. நரேந்திர மோடி, துருக்கி அதிபர் திரு. ரெசெப் தயீப் எர்டோகன்-ஐ இன்று சந்தித்து பேசினார். இந்தியாவில் உற்பத்தி செய்வோம், ஸ்மார்ட் நகரங்கள் உள்ளிட்ட பல்வேறு துறைகளின் பொருளாதார கூட்டுறவு பற்றி விவாதிக்கப்பட்டது. நான்கு ஏற்றுமதி கட்டுப்பாடு ஆட்சிக்குழுவில் இந்தியா உறுப்பினராவதற்கு துருக்கி உதவவேண்டும் என்று பிரதமர் மோடி கேட்டுக்கொண்டார். ஐ.நா. சீர்திருத்தம், அணுசக்தி துறையில் ஒத்துழைப்பு, விண்வெளி மற்றும் வேளாண் ஆராய்ச்சியில் ஒத்துழைப்பு குறித்தும் விவாதிக்கப்பட்டது. ஸ்பெயின் பிரதமர் திரு. மரியானோ ரஜாய்-ஐ பிரதமர் மோடி சந்தித்தார். இரு நாடுகளும் ஒன்றாக இணைந்து தீவிரவாதத்தை எதிர்த்து போராடுவது குறித்து அப்போது அவர்கள் பேசினர். மேலும், ரயில்வே துறையை நவீனமயமாக்குதல், பாதுகாப்பு துறைக்கான உற்பத்தி பிரிவு, புதுப்பிக்கத்தக்க எரிசக்தி மற்றும் கடல் சார் பாதுகாப்பு உள்ளிட்ட பல்வேறு துறைகளில் இரு நாட்டின் ஒத்துழைப்பு கூட்டுறவு பற்றி விவாதித்தனர். சவுதி அரேபிய மன்னர் சல்மான் பின் அப்துல் அஜிஸ் அவர்களையும் பிரதமர் சந்தித்தார்.
எழுச்சிமிகு இந்தியாவிற்கான பிரதமரின்  பள்ளிகள் திட்டத்தின் கீழ் 14,500 பள்ளிகள் மேம்படுத்தப்படுவதாக  பிரதமர் அறிவிப்பு

ஆசிரியர் தினத்தையொட்டி இன்று நடைபெற்ற நிகழ்ச்சியில் உரையாற்றிய பிரதமர் திரு நரேந்திர மோடி, எழுச்சிமிகு இந்தியாவிற்கான பிரதமரின் பள்ளிகள் திட்டத்தின் கீழ் 14,500 பள்ளிகள் மேம்படுத்தப்படுவதாக அறிவித்தார். இதன் மூலம் பள்ளிகள் நவீனப்படுத்தப்பட்டு கல்வி முறையில் பெரும் மாற்றம் கொண்டுவரப்படும். புதிய தேசியக் கல்விக் கொள்கையின் விளைவாக எழுச்சிமிகு இந்தியாவிற்கான பிரதமரின் பள்ளிகளைச் சேர்ந்த லட்சக்கணக்கான மாணவர்கள் பயனடைவார்கள் என்று திரு மோடி கூறினார். இது குறித்து பிரதமர் வெளியிட்டுள்ள ட்விட்டர் பதிவில்; “ஆசிரியர் தினமான இன்று, எழுச்சிமிகு இந்தியாவிற்கான பிரதமரின் பள்ளிகள் திட்டத்தின் கீழ் 14,500 பள்ளிகள் மேம்படுத்தப்படும் என்று மகிழ்ச்சியுடன் நான் அறிவிக்கிறேன். புதிய தேசிய கல்விக் கொள்கையின் விளைவாக இப்பள்ளிகள் நவீனப்படுத்தப்படும்” இதன் மூலம் இப்பள்ளிகள் நவீனப்படுத்தப்பட்டு கல்வி முறையில் பெரும் மாற்றம் கொண்டுவரப்படும். கண்டுபிடிப்பு சார்ந்த கற்றலை மையமாகக் கொண்ட கற்பித்தல் முறைக்கும் முக்கியத்துவம் அளிக்கப்படும். புதிய தொழில்நுட்பம், நவீன வகுப்பறைகள், விளையாட்டு மற்றும் பலவற்றை உள்ளடக்கிய நவீன உள்கட்டமைப்புகளிலும் கவனம் செலுத்தப்படும்." "அண்மை ஆண்டுகளில் தேசிய கல்விக் கொள்கை மூலம் கல்வித் துறையை மாற்றம் ஏற்பட்டுள்ளது. புதிய கல்விக் கொள்கையின் விளைவாக எழுச்சிமிகு இந்தியாவிற்கான பிரதமரின் பள்ளிகள் திட்டத்தின் கீழ் இப்பள்ளிகளில் பயிலும் லட்சக்கணக்கான மாணவர்கள் நாடு முழுவதும் பயனடைவார்கள்” என்று குறிப்பிட்டுள்ளார்.
குஜராத் புத்தாண்டு தினத்தையொட்டி அனைத்து குஜராத் மக்களுக்கும் பிரதமர் வாழ்த்து

குஜராத் புத்தாண்டு தினத்தையொட்டி அனைத்து குஜராத் மக்களுக்கும் பிரதமர் திரு.நரேந்திர மோடி வாழ்த்துத் தெரிவித்துள்ளார். இப்புத்தாண்டு அனைவரது வாழ்க்கையிலும் ஒளியேற்றி முன்னேற்றப் பாதைக்கு கொண்டு செல்லும் என்று அவர் வாழ்த்தியுள்ளார். குஜராத் எப்பொழுதும் சாதனைகளின் புதிய உயரத்தை அடையட்டும் என்றும் அவர் வாழ்த்துத் தெரிவித்துள்ளார். இது குறித்து பிரதமர் வெளியிட்டுள்ள ட்விட்டர் பதிவில்; “அனைத்து குஜராத் மக்களுக்கும் புத்தாண்டு வாழ்த்துக்கள்…!! இன்றிலிருந்து தொடங்கும் புத்தாண்டு உங்கள் வாழ்வில் ஒளியேற்றி உங்களை முன்னேற்றப் பாதையில் இட்டுச் செல்லட்டும்…. புதிய தீர்மானங்கள், புதிய உத்வேகங்கள் மற்றும் புதிய இலக்குகளுடன், குஜராத் எப்போதும் சாதனைகளின் உச்சத்தில் உயரும் என்ற நம்பிக்கையுடன் புத்தாண்டு வாழ்த்துக்கள்” என்று குறிப்பிட்டுள்ளார்.
பிரதமருக்கும் பாலஸ்தீனிய அதிபருக்கும் இடையே தொலைபேசி உரையாடல்

பிரதமர் திரு நரேந்திர மோடி, பாலஸ்தீனிய அதிபர் மேன்மைமிகு திரு முகமது அப்பாஸுடன் இன்று தொலைபேசியில் உரையாடினார். வரும் புனித ரமலான் மாதத்தையொட்டி அதிபருக்கும், பாலஸ்தீனிய மக்களுக்கும் பிரதமர் வாழ்த்து தெரிவித்தார். கொவிட்-19 பெருந்தொற்றால் ஏற்பட்டுள்ள சவால்கள் குறித்து விவாதித்த இரு தலைவர்களும், இந்த சூழலைக் கட்டுப்படுத்த தத்தமது நாடுகளில் எடுக்கப்பட்டுள்ள நடவடிக்கைகள் குறித்தும் விவரித்தனர். வைரஸ் தொற்றிலிருந்து மக்களைப் பாதுகாக்க பாலஸ்தீனிய அதிகாரிகள் எடுத்த முயற்சிகளைப் பாராட்டிய பிரதமர், இந்தியா தன்னால் முடிந்த அனைத்து உதவிகளையும் பாலஸ்தீனத்திற்கு செய்யும் என்று உறுதியளித்தார். இந்த சவாலான காலகட்டத்தில் இரு தரப்பும் தொடர்பில் இருக்கவும், ஒத்துழைக்கவும் இரண்டு தலைவர்களும் ஒப்புக்கொண்டனர்.
தேசிய வீர விருது – பிரதமர் வழங்கினார்

2014 ஆம் ஆண்டிற்கான தேசிய வீர விருதை 24 குழந்தைகளுக்கு பிரதமர் திரு. நரேந்திர மோடி வழங்கினார். இந்த விழாவில் பேசிய பிரதமர், இந்த குழந்தைகள் செய்த வீரமான செயல்கள் யாவும் நாம் மற்றவர்களுக்கு உதவ வேண்டும் என்பதை ஊக்குவிக்கும் ஒன்றாகவும் இறைவன் காட்டும் சான்றாகவும் உள்ளது என்று கூறியுள்ளார். மற்றவர்களுக்காக இறக்கும் வாய்ப்பு அனைவருக்கும் கிடைப்பதில்லை, அனால் அனைவருக்கும் மற்றவர்களுக்காக உதவும் வாய்ப்பு கிடைக்கிறது. எனினும், ஒரு சிலர் மட்டுமே இந்த வாய்ப்பை உண்மையில் பயன்படுத்துகின்றனர் என்று குறிப்பிட்டார். துணிச்சலான மற்றும் தன்னலமற்ற நடவடிக்கைகளுக்காக அந்த குழந்தைகளை பாராட்டிய பிரதமர், அவர்கள் விளைவுகளை பற்றி கவலைப்படாமல், தைரியமாக பிரச்சனைகளை சந்தித்துள்ளனர். ஒரு குறிப்பிட்ட சூழ்நிலையை எதிர்கொள்ளும் போது, அவர்கள் தைரியமாக செயல்படுவதை அவர்களாலேயே தடுக்க முடியவில்லை என்றார். அதுதான் இந்த குழந்தைகளின் துணிச்சலான செயல்களில் உள்ள “மிகப் பெரிய அழகு” என்று கூறினார். இந்த செயல்கள் மூலம் அவர்கள் சமூகத்தில் உள்ள மற்றவர்களுக்கு ஊக்கம் அளித்துள்ளனர் என்று குறிப்பிட்டுள்ளார். இந்த குழந்தைகளுக்கு அதிக பொறுப்பு இப்போதுதான் தொடங்குகிறது என்று பிரதமர் கூறியுள்ளார். குழந்தைகளிடம் பேசிய அவர், புகழ் மற்றும் வெற்றி என்று வேண்டுமேனாலும் மழுங்கலாம். எனவே, உங்களின் மனதை என்றும் அமைதியாக வைத்து கொள்ளுங்கள் என்று கூறினார். அவர்களது குறிக்கோள்கள் மற்றும் கனவுகளை நோக்கி அயராது பயணம் செய்யும் படி குழந்தைகளை அவர் வலியுறுத்தினார். மத்திய பெண்கள் மற்றும் குழந்தைகள் மேம்பாட்டு அமைச்சர் திருமதி மேனகா காந்தியும் இந்நிகழ்ச்சியின் போது உடனிருந்தார். துணிவான சிறந்த சேவையைச் செய்து தனித்து நிற்கும் குழந்தைகளை கௌரவிக்கும் நோக்கத்தோடு இந்த விருதுகள் வழங்கப்படுகிறது. மற்ற குழந்தைகளை இது போன்ற சேவைகளுக்காக ஊக்குவிக்கும் நோக்கத்தோடு இந்திய குழந்தைகள் நலக் குழு இந்த விருதினை வழங்கிவருகிறது.